Den gamle sovjetiske ubåd, der søndag ankom til Frederikshavn for at blive skrottet, kan besøges i påsken.

U 359 skulle have været til Frederikshavn allerede i 2001 som besøgs-ubåd, men i sidste øjeblik forpurrede Nakskov Kommune, der havde investeret penge i den, de planer. Siden er besøgstallet faldet, og Nakskov Kommune har nu solgt ubåden til skrot. Derfor er den bugseret til Frederikshavn for at blive skåret op. Arbejdet begynder efter påske, og skærtorsdag og langfredag fra klokken 11-16, kan alle, der har lyst, komme om bord på ubåden. Det oplyser direktøren for Orlas Produktforretning, der har købt ubåden.